b'\n_START_ARTICLE_\nAlf Knag\n_START_SECTION_\nHistorie\n_START_PARAGRAPH_\nAlf Knag var s\xc3\xb8nn av snekkermester Christopher Severin Knag og Elvina Sophie Amalie Pettersen. Etter \xc3\xa5 ha startet i gj\xc3\xb8rtlerl\xc3\xa6re tok han teknisk skole og kurs i tegning, og begynte deretter p\xc3\xa5 handelsskole. Han skrev referater fra sv\xc3\xb8mmestevner og andre idrettsarrangement, og derfor fikk han en stilling som journalist i Bergens Tidende, der han arbeidet fra 1910 til 1914._NEWLINE_Det var meningen at broren Johan skulle overta farens m\xc3\xb8belfirma, men Johan d\xc3\xb8de av sykdom i 1914. For \xc3\xa5 forhindre nedlegging av bedriften, ble Alf bedt om \xc3\xa5 overta. Han gikk inn i driften ved sin fars side fra 1915._NEWLINE_Det viste seg at Alf hadde et annet syn p\xc3\xa5 m\xc3\xa5ten \xc3\xa5 drive forretning p\xc3\xa5 en faren. Han \xc3\xb8nsket \xc3\xa5 ekspandere og gj\xc3\xb8re st\xc3\xb8rre innkj\xc3\xb8p av verkt\xc3\xb8y, maskiner og materialer, noe den sv\xc3\xa6rt n\xc3\xb8kterne og forsiktige faren motsatte seg. Tross motsetningene drev de bedriften godt sammen._NEWLINE_I likhet med sin far, var Alf Knag en dyktig m\xc3\xb8beltegner. Selv om han ikke hadde g\xc3\xa5tt i l\xc3\xa6re hadde han likevel tilegnet seg mye fagkunnskaper fra barndommen av. Siden firmaet var en familiebedrift, var mange av familiemedlemmene involvert i driften p\xc3\xa5 en eller annen m\xc3\xa5te. Alf fortsatte sin fars linje ved \xc3\xa5 lage stilm\xc3\xb8bler etter egne tegninger. B\xc3\xa5de far og s\xc3\xb8nn hentet impulser og inspirasjon fra reiser i utlandet._NEWLINE_Ved siden av \xc3\xa5 drive et m\xc3\xb8belfirma var Alf Knag ivrig i foreningslivet. I perioder var han medlem av blant annet Bergen Bystyre, Det kommunale badeutvalg, M\xc3\xb8belsnekkermestrenes gruppe i Bergen, M\xc3\xb8belprodusentenes Landsforening, Bergens Rotary Klubb, Bergens Sv\xc3\xb8mme Club og Bergens S\xc3\xa6rkreds for sv\xc3\xb8mming. Han var en ivrig forkjemper for en ny sv\xc3\xb8mmehall i Bergen, og ble medlem av byggekomiteen for Sentralbadet._NEWLINE_Av ulike \xc3\xa5rsaker gikk det i etterkrigstiden d\xc3\xa5rligere med bedriften Chr. Knag. Noen av \xc3\xa5rsakene var billigere fabrikkm\xc3\xb8bler og dyrere l\xc3\xb8nninger til de ansatte. Det var generelt sett d\xc3\xa5rlige tider for h\xc3\xa5ndverksproduserte m\xc3\xb8bler, kundene \xc3\xb8nsket billigere m\xc3\xb8bler. Alf Knag klarte likevel \xc3\xa5 holde det g\xc3\xa5ende, med stadig f\xc3\xa6rre ansatte. De siste \xc3\xa5rene arbeidet han s\xc3\xa5 godt som alene, men da hovedsakelig med reparasjoner for gamle kunder. Alf Knag d\xc3\xb8de 83 \xc3\xa5r gammel i 1975, og hadde v\xc3\xa6rt yrkesaktiv til sin siste dag. Etter hans d\xc3\xb8d ble bedriften lagt ned.'